Aruba

Aruba is en Inselstaat in de süüdliche Karibik. Dat Land is 193 km² groot un dormit dat lüttste vun de so nömmten ABC-Eilannen. As egenstännigen Staat is Aruba een vun de dree Länner, de tohopen dat Königriek vun de Nedderlannen utmaakt. De annern beiden sünd de Nedderlannen sülms un de Nedderlannschen Antillen. Aruba höört to de Inselkeed vun de Lüttjen Antillen un liggt bi 25 km nöördlich vun Venezuela. 

 Geographie 
Aruba liggt vun de ABC-Eilannen an'n meisten in'n Westen un is dor ok dat lüttjeste vun. Dat Land is meist sied, bi 30 km lang un bit 9 km breet. De hööchste Barg is de Jamanota mit 188 m. In den Westen gifft dat kilometerwiese bloß man witten Strand, man in'n Osten is en Felsenküst.

 Klima, Planten un Deerter 
Aruba liggt buten de Orkaanzoon. Dat ganze Johr över schient de Sunne, man de Passatwind küllt de Luft doch af.  Up de Insel wasst dannige Kakteen, Aloen un Divi-Böme. All dat kann een sik in den Natschonalpark Arikok ankieken. 

 Infrastruktur 
Up dat Eiland gifft dat man blots een Flaaghaven, dat is de Queen Beatrix International Airport, (IATA-Kood: AUA)

 Geschichte 

1499 hefft de Spaniers Aruba funnen un besiedelt. 1636 hefft de Hollänner de Insel övernahmen. In't 19. Johrhunnert is dor Gold funnen wurrn. So is Aruba weertschopplich vun Belang ween. In de lesten Johrteinte vun dat 20. Johrhunnert is dat up de Insel bargup gahn vunwegen den Upswung mit den Tourismus. 1986 hett sik Aruba offiziell vun de Nedderlannschen Antillen verafscheedt un is en unafhängigen Staat binnen dat Königriek vun de Nedderlannen wurrn. Al 1990 hett de Staat vun Aruba dor um beden, nu nich wieter to verhanneln över de vullstännige Unafhängigkeit vun düt Königriek.

 Inwahners 
De Inwahnertahl in Aruba wasst in jedet Johr in'n Döörsnitt um 6,1 %. Dor liggt dat in de ganze Welt an veerte Stäe mit.  

 Weblenken 

Kategorie:Aruba
Kategorie:Karibik